শীতের আড়ষ্টতা ঝেড়ে ফেলতে আসে ফাল্গুন। গত সংখ্যায় তো খাত্তাব হাসানের লেখা উইকিরস "শীতকালে যেসব কারণে উইকিপিডিয়ায় সম্পাদনা নিষিদ্ধ করা উচিত" পড়লেন। কিন্তু সেই লেখাটা কথার কথা ছিল বলে তো এড়িয়ে যাওয়া না। সে যতই রসের কথা হোক। উইকিপিডিয়ায় সম্পাদনা কি নিষিদ্ধ করা যায়? কি সাংঘাতিক প্রস্তাব! কিন্তু কথার কথা হলেও তো কথাগুলো শেষ করা চাই, যে কথাটা বলা বাকি আছে সে কথাটা বলা চাই।   শীতকালের পরে আসে বসন্তকাল। সেই বসন্তের মাস হলো ফাল্গুনের মাস। ফাল্গুন মানে নতুন করে শুরু করা, শীতের জরাজীর্ণতাকে মুছে ফেলা। ফাগুনে নতুন রঙ ধরে বলেই প্রকৃতির সাথে তাল মিলিয়ে আমরাও নতুন করে শুরু করার উদ্যম পাই। নতুন করে শুরুর যে উদ্যম আছে, তাতে সব কাজের যোগফল দ্বিগুণ হয়। প্রকৃতির অনুকূল প্রাণবন্ত পরিবেশ কি আমাদের কর্মোদ্যমে মাতিয়ে রাখে না?  কিন্তু ফাল্গুনের বন্দনার সাথে উইকিপিডিয়ার কি সম্পর্ক? সম্পর্ক আছে; সম্পর্ক থাকেই। অন্য যেকোনো মাসের তুলনায় ফাল্গুন মাসে উইকিপিডিয়ায় নিবন্ধের প্রণেতা বা মানোন্নয়নকারীদের আনাগোনা থাকে বেশি। তাদের সম্পাদনার হারই শুধু বাড়ে না, এর সাথে তাদের ক্ষুরধার মেধার মানসম্পন্ন লেখনীও যোগ হয়। তো এর পেছনে কারণ কী? অনেক কারণই হয়তো আছে। তবে শুরুটা ২০১৭ সালের পহেলা ফেব্রুয়ারিতে। প্রথম বারের মতো আয়োজিত হয় বাংলা উইকিপিডিয়া নিবন্ধ প্রতিযোগিতা। দুই মাসব্যাপী এই আয়োজনে নিবন্ধ তৈরি হয় ৫০৬ টি। ২১১ টি নিবন্ধ পর্যালোচনা শেষে গৃহীত হয়। আন্তর্জাতিক মাতৃভাষা দিবসকে সামনে রেখে এই আয়োজনের প্রথম সংস্করণের সাফল্যের পরে ধারাবাহিকভাবে এটি আয়োজনের সিদ্ধান্ত তৈরি হয়। ২০১৮ সালের সংস্করণে নিবন্ধ তৈরি হয় ৩৩৮ টি। এর মধ্যে ১৬৯ টি নিবন্ধ পর্যালোচনা শেষে গৃহীত হয়। উইকিপিডিয়ায় বিদ্যমান নিবন্ধের মান আশানুরূপ না হওয়ায় নতুন নিবন্ধ তৈরির পাশাপাশি নিবন্ধ মানোন্নয়নে মনোযোগী হতে ঐ বছরের ১ জুলাই থেকে নিবন্ধ মানোন্নয়ন প্রতিযোগিতা অনুষ্ঠানের উদ্যোগ নেওয়া হলেও শেষ পর্যন্ত তা শুরু করা যায়নি। ২০১৯ সালের আয়োজন অবশ্য জুলাই-আগস্ট মাসজুড়ে আয়োজিত হয়েছিল। সেখানে নিবন্ধ তৈরি হয়েছিল ৭৪৮ টি নিবন্ধ। এর মধ্যে ৩২৮ টি নিবন্ধ পর্যালোচনা শেষে গৃহীত হয়। ২০২০ সালে বাংলা উইকিপিডিয়ার এক লক্ষ নিবন্ধের মাইলফলক স্পর্শ তরান্বিত করতে অবশ্য ফেব্রুয়ারির বদলে বছরের শেষার্ধে লক্ষ্য এবার লক্ষ নামে একটি প্রতিযোগিতার আয়োজন হয়েছিল। ২০২১ সাল থেকে আয়োজকরা বাংলা উইকিপিডিয়ার বিদ্যমান নিবন্ধের মানোন্নয়নকে গুরুত্ব দেন। সে বছর থেকে প্রতিযোগিতাটি অমর একুশে নিবন্ধ প্রতিযোগিতা নামে আয়োজিত হতে থাকে। এই সংস্করণে ১৫৭ টি নিবন্ধ মানোন্নয়ন করা হয়। এর মধ্যে ১১৪ টি নিবন্ধ পর্যালোচনা শেষে গৃহীত হয়। ৭৫ জন জমাদানকারীর ৪১ জনের অন্তত একটি নিবন্ধ গৃহীত হয়। সংখ্যার বিচারে মানোন্নয়নকৃত নিবন্ধের সংখ্যা কম হলেও মানোন্নয়নের ধারা সৃষ্টিতে এটি যুগান্তকারী পদক্ষেপ ছিল বলে মনে করি। তবে অনেক মানোন্নয়নকৃত নিবন্ধ একেবারে শুরুর পর্যায় থেকে ব্যবহারকারীরা মানসম্মত অবস্থায় এনেছেন— এমন নজিরই ছিল বেশি। ২০২১ সালের ফেব্রুয়ারি মাসে শুরু হওয়া আয়োজনটি নিবন্ধ মানোন্নয়নকারীদের সুবিধার্থে ও সম্পাদনার মান ভালো করতে ১১ এপ্রিল পর্যন্ত বর্ধিত করা হয়। ২০২২ সালের ফেব্রুয়ারি-মার্চ জুড়ে হওয়া আয়োজনে পূর্বের ধারা বজায় থাকে। সেখানে ২০৫ টি নিবন্ধ মানোন্নয়ন করা হয়। যার মধ্যে ১০৮ টি নিবন্ধ পর্যালোচনা শেষে গৃহীত হয়। ২০২৩ সালের আয়োজন ২০২১ সালের মতো করে ৭ এপ্রিল পর্যন্ত বর্ধিত করতে হয়। এ সংস্করণে ২০০ টি নিবন্ধ মানোন্নয়ন করা হয়। এর মধ্যে ৯৭ টি নিবন্ধ পর্যালোচনা শেষে গৃহীত হয়। জমাদানকারীদের মধ্যে ৪৩ জনের অন্তত একটি নিবন্ধ গৃহীত হয়। অর্থাৎ, প্রথম ৩ বছর নতুন নিবন্ধ তৈরি ও এর পরের ৩ বছর নিবন্ধসমূহের মানোন্নয়নের জন্য প্রতিযোগিতা আয়োজিত হয়। সর্বশেষ সংস্করণ ২০২৪ সালের আয়োজনটি আবারও নিবন্ধ সৃষ্টির ধারায় ফিরে আসে। এখানে ৪৬০ টি নিবন্ধ জমা পড়ে। যার মধ্যে ৩৩০ টি নিবন্ধ পর্যালোচনা শেষে গৃহীত হয়। জমাদানকারীদের মধ্যে ৪৩ জনের অন্তত একটি নিবন্ধ গৃহীত হয়। এই মাসে চলমান ২০২৫ সালের সংস্করণেও নিবন্ধ সৃষ্টির ধারায় প্রতিযোগিতাটির আয়োজন অব্যাহত আছে।   যেহেতু এই প্রতিযোগিতার মাসকে উইকিপিডিয়ার নিবন্ধের মান বাড়িয়ে দিচ্ছে ও উইকিমিডিয়া আন্দোলন কে বেগবান করছে, তাই এটাকে তো উইকিবসন্ত বলাই যায়! নাকি?  অনেক ভূমিকা করা গেল। অবশ্য যে প্রত্যাশাগুলো তুলে ধরতে চাই, তার প্রেক্ষাপটটা তুলে ধরেই একটা প্রস্তাবনা দেয়া চাই।  বাংলা উইকিপিডিয়ায় মানসম্মত নিবন্ধ সংখ্যা এবং নিয়মিত ভালো অবদান রাখেন এখন ব্যবহারকারী দুটোরই অভাব রয়েছে। আর্থ-সামাজিক বাস্তবতার পাশাপাশি এখানে মুক্ত জ্ঞানের আন্দোলন সবার কাছে পৌঁছাতে না পারার একটা দায় আছে। এজন্য আমাদের এই উইকিবসন্তের সময়টাকে কাজে লাগিয়ে আসছি। কিভাবে ব্যবহারকারীদের নিয়মিত অবদান রাখতে উৎসাহিত করা যায় তা আমাদের ভাবতে হবে। ২০২৩ সালে অমর একুশে নিবন্ধ প্রতিযোগিতার পুরস্কার বিতরণী অনুষ্ঠান ও স্বেচ্ছাসেবী সম্মিলনে মাসুম আল হাসান রকি অমর একুশে নিবন্ধ প্রতিযোগিতার আদ্যোপান্ত শীর্ষক একক উপস্থাপনায় এই সামগ্রিক ব্যাপারটি তুলে ধরেছিলেন। সেই উপস্থাপনার উপর আলোচনায় উপস্থিত উইকিমিডিয়ানরা অংশ নিয়ে তাদের মূল্যবান মতামত দিয়েছিলেন। সেখানে ফেব্রুয়ারি মাসে একটি নিবন্ধ সৃজন প্রতিযোগিতা এবং বছরের শেষ ভাগে একটি নিবন্ধ মানোন্নয়ন প্রতিযোগিতা আয়োজনের প্রাথমিক আলোচনা হয়। এই আলোচনার প্রাথমিক সিদ্ধান্তকে নতুন ব্যবহারকারীদের বছরজুড়ে নিয়মিত হবার উৎসাহ দেয়ার চেষ্টা ফলপ্রসূ করার উপায় হিসেবে উল্লেখ করেন কেউ কেউ।  তবে বাস্তবে ২০২৩ সালের শেষভাগে উইকিপিডিয়া এশীয় মাস আয়োজিত হওয়া ও ২০২৪ সালের শেষে বাংলা উইকিসম্মেলন আয়োজনের মহাব্যস্ততায় বছরের শেষ ভাগে নিবন্ধ মানোন্নয়ন প্রতিযোগিতা আয়োজনের সিদ্ধান্তটিকে আর বাস্তবে রুপ দেয়া যায়নি। কিন্তু বাংলা উইকিপিডিয়ায় মানসম্মত নিবন্ধ সংখ্যায় বাড়ানো ও নিবন্ধ মানোন্নয়নের প্রয়োজনীয়তার পাশাপাশি আমাদের আন্দোলনকে সবার কাছে পরিচিত করে তুলতে হবে। তাই আমাদেরকে পেছনের আলোচনা আর সিদ্ধান্ত পর্যালোচনার ধারা অব্যাহত রাখতে হবে। সেই আলোচনাটা স্মরণ করতে ও আলোচনার ধারাটা চালু রাখতেই আসলে এই লেখা। এক্ষেত্রে আলোচনার শুরুতে বলব, উইকিবসন্ত বা মাতৃভাষা আন্দোলনের প্রেক্ষিতে শুরু হওয়া এই ধারাবাহিক আয়োজনকে নিয়ামক হিসেবে দেখতে চাই। আমাদের এই আয়োজনে প্রতিবছর অনেক নতুন ব্যবহারকারীদের সাথে যোগাযোগ স্থাপন হয়। অনেকে এই আয়োজনের সংবাদ পেয়ে নতুন ব্যবহারকারী হিসেবে নিবন্ধন করে। এর পরে তাদের অনেকেই নিজেকে যোগ্য উইকিপিডিয়ান ও উইকিমিডিয়ার অনলাইন ও অফলাইন আন্দোলনের একজন সদস্য হিসেবে নিজেকে মেলে ধরেছেন। প্রতিবছরই আগের বছরের তুলনায় সামগ্রিক ফলাফল ইতিবাচকতার ধারায় উঠে আসছে বলে পরিলক্ষিত হচ্ছে। তবে আন্দোলনের মূল বিষয়কে সবার কাছে পরিচিত করার বিষয়টি ততটা গুরুত্ব পাচ্ছে না, সীমিত থেকে যাচ্ছে। তাই নিবন্ধ মানোন্নয়নের বিচারেই শুধু নয়; বরং সামগ্রিক আন্দোলনের প্রসারের উপায়গুলোও আমাদের ভাবনায় রাখতে হবে।   এক্ষেত্রে আরও যোগাযোগ সৃষ্টির জন্য আমরা আমাদের প্রচারণা বাড়াতে পারি। কেবল অমর একুশে নিবন্ধ প্রতিযোগিতা বা অন্য কোন প্রতিযোগিতায় প্রচারণা করা বা সেই প্রতিযোগিতার অংশগ্রহণকারী বৃদ্ধি করার বিষয়টি আমাদের মূল উদ্দেশ্য হিসেবে থাকে না; উদ্দেশ্য থাকে উইকিমিডিয়ার মুক্ত জ্ঞানের আন্দোলনকে সবার সামনে তুলে ধরা। কিন্তু সামগ্রিক আন্দোলনকে মানুষের কাছাকাছি পৌঁছাতে আমরা এইসব প্রতিযোগিতাকালীন প্রচারণায় উইকিপিডিয়ার প্রতিযোগিতার প্রচারণার পাশাপাশি আমাদের আন্দোলন কি? ও এর ভিত্তিতে উইকিপিডিয়া কি হিসেবে কাজ করে? উইকিপিডিয়া কীভাবে কাজ করে? সেই বিষয়গুলো তুলে ধরতে পারছি না। শুধু প্রতিযোগিতার প্রচারণা নয়, বরং এর সাথে সাথে অল্প করে হলেও আমাদের এর মাধ্যমে উইকিমিডিয়ার সামগ্রিক আন্দোলনের বিষয়টাকে সবাইকে বুঝিয়ে বলার কাজটা হাতে নিতে হবে।  আয়োজকরা বেশ দক্ষতার সাথে প্রতিযোগিতা-পরবর্তী অনুষ্ঠানমালার আয়োজন করে আসছেন। সামগ্রিক সমাজ-বাস্তবতার আলোচনায় উইকিপিডিয়া সম্পর্কে তৃণমূল পর্যায়ে যে ধারণা রয়েছে তার একটা ধারণা ব্যবহারকারীদের থেকে নেয়া যেতে পারে। অবশ্য কিছু কিছু আয়োজনে এসব আলোচনা হয়েছে। এর বাইরে, এই আয়োজনে আমাদের আন্দোলনের অফলাইন কার্যক্রম সম্পর্কে নতুন অবদানকারীদের ধারণা দেয়া যেতে পারে। আয়োজনে উপস্থিত ব্যবহারকারীদের নিয়ে অফলাইন কার্যক্রম করা যেতে পারে স্বল্প পরিসরে। এছাড়া তাদের নিয়ে কর্মশালা আয়োজন করা যেতে পারে, যাতে তারা উচ্চতর অবদান রাখতে পারেন। এছাড়া প্রযোজ্য ক্ষেত্রে বিভিন্ন সহায়ক প্রাথমিক পর্যায়ের গ্যাজেট সম্পর্কে সহজে অবদান রাখার পথ দেখানো যেতে পারে। অফলাইন পুরস্কারের গুগল ফরমে ভবিষ্যতের সম্ভাব্য আয়োজনের ইমেইল পাঠানোর অনুমতি নেয়া যেতে পারে। উইকিপিডিয়ার মেইলিং লিস্ট (বা প্রয়োজনে আয়োজন ভিত্তিক মেইলিং লিস্ট তৈরি করে) ভবিষ্যৎ আয়োজন সম্পর্কে সবাইকে জানানোর পাশাপাশি উইকিমিডিয়া আন্দোলন কীভাবে কাজ করে তার ব্যাপারে জানানো যেতে পারে। এতে আগ্রহীরা এটি থেকে উইকিমিডিয়ার বিভিন্ন খোঁজ খবর নিতে পারেন ও এর গুরুত্ব বোঝার জন্য আমাদের সাথে নিয়মিত যোগাযোগ রাখতে পারেন।  সামগ্রিক কর্মপদ্ধতির বিভিন্ন প্রস্তাব আসুক। এধরনের প্রতিযোগিতাগুলো সমন্বিতভাবে আয়োজনের মাধ্যমে আমাদের আন্দোলনের মজবুত ভিত্তি গড়ে তোলা অসম্ভব নয় বলে মনে করি।